ธนชาตออกRMFซื้อทองแท่ง
บลจ.ธนชาตประเดิมออก 2 กองทุน RMF ลงทุนทองคำแท่งโดยตรง ชี้หลายปัจจัยหนุนราคาทองขึ้น เหมาะจัดพอร์ตลงทุนผสมสินทรัพย์อื่น
21 ส.ค. 2554

บลจ.ธนชาตประเดิมออก 2 กองทุน RMF ลงทุนทองคำแท่งโดยตรง ชี้หลายปัจจัยหนุนราคาทองขึ้น เหมาะจัดพอร์ตลงทุนผสมสินทรัพย์อื่น
นายบุญชัย เกียรติธนาวิทย์ กรรมการผู้จัดการ บริษัทหลักทรัพย์จัดการกองทุน (บลจ.) ธนชาต เปิดเผยว่า บริษัทได้จัดตั้งกองทุนรวมเพื่อการเลี้ยงชีพ (RMF) จำนวน 2 กองทุน มีนโยบายลงทุนในทองคำแท่ง (Physical Gold หรือ Gold Bullion) ในต่างประเทศ ที่มาตรฐานผู้ผลิตเป็นที่ยอมรับในระดับสากลตามมาตรฐานของ London Bullion Market Association (LBMA) และเก็บรักษาไว้ที่ตัวแทนเก็บรักษาทรัพย์สินที่อยู่ในประเทศฮ่องกง ถือเป็นกองทุน RMF รายแรกของไทยที่ลงทุนในทองคำ
สำหรับกองทุนแรก คือ กองทุนเปิดธนชาตทองคำแท่งเพื่อการเลี้ยงชีพ-H (TGoldRMFH) ป้องกันความเสี่ยงอัตราแลกเปลี่ยนและกองทุนเปิดธนชาตทองคำแท่งเพื่อการเลี้ยงชีพ-UH (TGoldRMFUH) ไม่ป้องกันความเสี่ยงอัตราแลกเปลี่ยน เปิดเสนอขายครั้งแรก ระหว่างวันที่ 27 พ.ค.-8 มิ.ย. 2554 มูลค่าซื้อขั้นต่ำ 1,000 บาท 
นายบุญชัย กล่าวว่า ที่ผ่านมาทองคำเคลื่อนไหวตรงกันข้ามกับการลงทุนในหุ้น พันธบัตร หรือตราสารหนี้ จึงเป็นการลงทุนทางเลือกที่อาจนำมาผสมกับการลงทุนหลักในพันธบัตร ตราสารหนี้ หรือหุ้นได้ตามสัดส่วนที่เหมาะกับความต้องการของผู้ลงทุน 
นอกจากนี้ ปัญหาความไม่สงบในตะวันออกกลางและผลกระทบต่อราคาน้ำมันยังเป็นประเด็นหลักที่สนับสนุนราคาทองคำ รวมถึงความไม่แน่นอนของเศรษฐกิจทำให้ค่าเงินสกุลต่างๆ ผันผวน ส่งผลบวกต่อราคาทองคำใน 1-2 เดือนข้างหน้า
สำหรับปัจจัยสนับสนุนราคาทองคำในระยะยาวยังมาจากกำลังซื้อที่เพิ่มขึ้นตามภาวะเศรษฐกิจโลก โดยเฉพาะจากประเทศอินเดีย จีน ความต้องการถือทองคำในทุนสำรองระหว่างประเทศของธนาคารกลางเพื่อกระจายความเสี่ยง การถือลงทุนเพื่อรองรับภาวะเงินเฟ้อ รวมถึงการลงทุนของกองทุนต่างๆนอกจากนี้ความต้องการถือทองคำในฐานะสินทรัพย์ที่ปลอดภัยภายใต้ความไม่แน่นอนของเศรษฐกิจ การเมืองระหว่างประเทศ ภาวะเงินเฟ้อ ภาวะสงครามและความไม่สงบต่างๆ รวมถึงการเข้าถึงการลงทุนในทองคำได้ง่ายขึ้นผ่านรูปแบบการลงทุนต่างๆ เช่น อีทีเอฟและกองทุนรวมทองคำแท่ง ในขณะที่การผลิตทองคำจากเหมืองต่างๆ เพิ่มขึ้นเพียงเล็กน้อยตลอด 10 ปีที่ผ่านมา